CELEX: 32018D1921
Language: bg
Date: 2018-12-04 00:00:00
Title: Решение за изпълнение (ЕС) 2018/1921 на Съвета от 4 декември 2018 година за изменение на Решение за изпълнение 2013/191/ЕС за даване на разрешение на Латвия да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност

7.12.2018   
               
               
                  BG
               
               
                  Официален вестник на Европейския съюз
               
               
                  L 311/36
               
            
         РЕШЕНИЕ ЗА ИЗПЪЛНЕНИЕ (ЕС) 2018/1921 НА СЪВЕТА
         от 4 декември 2018 година
         за изменение на Решение за изпълнение 2013/191/ЕС за даване на разрешение на Латвия да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Решение за изпълнение 2013/191/ЕС на Съвета (2) Латвия получи разрешение да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО (наричана по-долу „специалната мярка“). С Решение за изпълнение (EС) 2015/2429 на Съвета (3) разрешението за прилагане на специалната мярка впоследствие бе изменено и срокът му —удължен до 31 декември 2018 г.
                  
               
                     (2)
                  
                  
                     Специалната мярка ограничава до 50 % правото на приспадане от данъка върху добавената стойност (ДДС) върху покупката, лизинга, вътреобщностното придобиване и вноса на леки автомобили с максимално разрешено тегло до 3 500 килограма и с не повече от осем места за сядане без мястото на водача и върху разходите, свързани с поддръжката, ремонта и горивото на такива леки автомобили.
                  
               
                     (3)
                  
                  
                     С писмо, заведено в Комисията на 20 юни 2018 г., Латвия поиска разрешение да продължи да прилага специалната мярка, за да ограничи правото на приспадане по отношение на разходите, свързани с някои леки автомобили, които не се използват изцяло за целите на икономическата дейност.
                  
               
                     (4)
                  
                  
                     С писмо от 7 септември 2018 г. Комисията предаде на останалите държави членки отправеното от Латвия искане. С писмо от 10 септември 2018 г. Комисията уведоми Латвия, че разполага с цялата информация, необходима за оценка на искането.
                  
               
                     (5)
                  
                  
                     В съответствие с изискванията на член 6, параграф 2 от Решение (ЕС) 2015/2429 Латвия представи доклад, включващ преглед на процента, определен за приспадането на ДДС. Въз основа на наличната понастоящем информация Латвия твърди, че прилагането на ограничение от 50 % все още е оправдано и целесъобразно.
                  
               
                     (6)
                  
                  
                     Прилагането на специалната мярка следва да се удължи за ограничен срок, за да може да се направи оценка на необходимостта и на ефективността ѝ, както и на подходящото процентно ограничение. Предвид благоприятното въздействие специалната мярка върху административната тежест за данъкоплатците и данъчните органи на Латвия следва да бъде разрешено да продължи да прилага специалната меярка за допълнителен срок — до 31 декември 2021 г.
                  
               
                     (7)
                  
                  
                     Ако Латвия прецени, че е необходимо допълнително удължаване на срока на прилагане на специалната мярка след 2021 г., тя следва до 31 март 2021 г. да представи на Комисията нов доклад, включващ преглед на прилаганото процентно ограничение, заедно с искането за удължаване.
                  
               
                     (8)
                  
                  
                     Специалната мярка ще има само незначително въздействие върху общия размер на данъчните приходи, събирани на етапа на крайно потребление, и няма да окаже отрицателно въздействие върху собствените ресурси на Съюза, формирани от ДДС.
                  
               
                     (9)
                  
                  
                     Следователно Решение за изпълнение 2013/191/ЕС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 6 от Решение за изпълнение 2013/191/ЕС се заменя със следното:
            
               
                  „Член 6
                  
                     1.   Настоящото решение се прилага от 1 януари 2016 г. и действието му изтича на 31 декември 2021 г.
                  
                  
                     2.   Всяко искане за удължаване на срока на разрешението, предвидено в настоящото решение, се представя на Комисията в срок до 31 март 2021 г. и се придружава от доклад, който включва преглед на процентното ограничение, определено в член 1.“
                  
               
            
         
         
            Член 2
            Настоящото решение поражда действие в деня на нотифицирането му.
            То се прилага от 1 януари 2019 г.
         
         
            Член 3
            Адресат на настоящото решение е Република Латвия.
         
         
            Съставено в Брюксел на 4 декември 2018 година.
            
               
                  За Съвета
               
               
                  Председател
               
               H. LÖGER
            
         
         
            (1)  ОВ L 347, 11.12.2006 г., стр. 1.
         
            (2)  Решение за изпълнение 2013/191/EС на Съвета от 22 април 2013 г. за даване на разрешение на Латвия да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 113, 25.4.2013 г., стр. 11).
         
            (3)  Решение за изпълнение (ЕС) 2015/2429 на Съвета от 10 декември 2015 г. за даване на разрешение на Латвия да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 334, 22.12.2015 г., стр. 15).